รายงานของคณะกรรมการตรวจสอบ

คณะกรรมการตรวจสอบประกอบด้วยกรรมการอิสระจำนวน 3 ท่าน โดยมีนายไซยัม ซุนเดอร์
มาฮันซาเรีย เป็นประธานกรรมการตรวจสอบ นายวินัย สัจเดว และนายนีร์มาล กุมาร ดาลาน
เป็นกรรมการตรวจสอบ ซึ่งเป็นผู้มีประสบการณ์ในด้านบัญชีและการเงิน กฎหมาย เศรษฐศาสตร์
และการบริหาร ทั้งนี้ประธานกรรมการตรวจสอบไม่ได้ปฏิบัติหน้าที่ในคณะกรรมการชุดย่อยอื่น

ในระหว่างปี 2556 คณะกรรมการตรวจสอบได้ปฏิบัติหน้าที่อย่างเป็นอิสระ
และได้มีการประชุมทั้งหมด 5 ครั้ง ซึ่งสรุปสาระสำคัญได้ดังนี้

1.  สอบทานงบการเงินรวมสำหรับปีสิ้นสุดวันที่ 31 มีนาคม 2556 ร่วมกับฝ่ายบริหารและผู้สอบบัญชี
    คณะกรรมการตรวจสอบเห็นว่า งบการเงินของบริษัทฯ จัดทำขึ้นโดยถูกต้อง ครบถ้วน
    เชื่อถือได้ และมีการเปิดเผยข้อมูลอย่างเพียงพอ
    เพื่อให้สอดคล้องตามมาตรฐานการบัญชีที่รับรองทั่วไป

2.  สอบทานระบบการควบคุมภายในของบริษัทฯ ตามแนวทางที่กำหนดโดยสำนักงาน ก.ล.ต.
    ซึ่งครอบคลุมถึงการควบคุมด้านการบริหาร การเงิน การปฏิบัติตามกฎหมาย
    รวมทั้งสอบทานแนวทางการบริหารความเสี่ยงและติดตามความคืบหน้าของการบริหารความเสี่ยง
    คณะกรรมการตรวจสอบเห็นว่า บริษัทฯ
    มีการควบคุมภายในและการบริหารความเสี่ยงที่เพียงพอและมีประสิทธิผล

3.  สอบทานการเปิดเผยข้อมูลรายการระหว่างกันของบริษัทฯ
    กับบริษัทที่เกี่ยวข้องและรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ คณะกรรมการตรวจสอบเห็นว่า
    มีการพิจารณาและปฏิบัติถูกต้องตามกฎหมายและข้อกำหนดของสำนักงาน ก.ล.ต.
    และตลาดหลักทรัพย์ฯ

4.  สอบทานการปฏิบัติตามกฎหมายที่เกี่ยวข้องกับธุรกิจ คณะกรรมการตรวจสอบเห็นว่า บริษัทฯ
    มีการดูแลและปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ

5.  สอบทานรายงานการตรวจสอบภายในสำหรับปีสิ้นสุดวันที่ 31 มีนาคม 2556
    และบันทึกแผนการปฎิบัติงานของผู้บริหารภายใต้ข้อเสนอแนะจากรายงาน
    คณะกรรมการตรวจสอบเห็นว่า
    รายงานได้ครอบคลุมถึงหน้าที่หลักและการปฎิบัติอย่างเป็นอิสระตามมาตรฐานของมืออาชีพ

6.  สอบทานแผนการสอบบัญชี ผลการปฏิบัติงาน และความเป็นอิสระของผู้สอบบัญชี
    และเสนอคณะกรรมการบริษัทเพื่ออนุมัติการแต่งตั้งผู้สอบบัญชีจาก สำนักงาน เอินส์ท แอนด์ ยัง
    จำกัด ดังมีรายนามต่อไปนี้ (1) นายเติมพงษ์ โอปนพันธุ์ ผู้สอบบัญชีรับอนุญาตเลขที่ 4501
    หรือ (2) นางสาวทิพวัลย์ นานานุวัฒน์ ผู้สอบบัญชีรับอนุญาตเลขที่ 3459 หรือ (3)
    นางสาวศิราภรณ์ เอื้ออนันต์กุล ผู้สอบบัญชีรับอนุญาตเลขที่ 3844 เป็นผู้สอบบัญชีของบริษัทฯ
    ต่อไปอีกวาระหนึ่ง และกำหนดค่าสอบบัญชีสำหรับปีสำหรับปี 2556-2557 เป็นเงิน
    1,100,000.- บาท ซึ่งไม่รวมค่าใช้จ่ายอื่นๆ
    การแต่งตั้งผู้สอบบัญชีและกำหนดค่าสอบบัญชีดังกล่าวข้างต้นจะเสนอให้ที่ประชุมคณะกรรมการบริษัทเพื่อขออนุมัติในการประชุมสามัญผู้ถือหุ้น

คณะกรรมการตรวจสอบเห็นว่า บริษัทฯ
มีการจัดทำรายงานทางการเงินและเปิดเผยข้อมูลอย่างเพียงพอเป็นไปตามหลักการบัญชีที่รับรองโดยทั่วไป
มีระบบการบริหารความเสี่ยงและระบบการควบคุมภายในที่มีประสิทธิผล
ตลอดจนมีระบบการกำกับดูแลกิจการที่ดี

ในนามคณะกรรมการตรวจสอบ

ไซยัม ซุนเดอร์ มาฮันซาเรีย

ประธานคณะกรรมการตรวจสอบ

27 พฤษภาคม 2556

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินรวมของบริษัท ไทยเรยอน จำกัด (มหาชน)
และสารสนเทศทางการเงินที่ปรากฎในรายงานประจำปี

งบการเงินรวมดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายการบัญชีที่เหมาะสมและถือปฏิบัติอย่างสม่ำเสมอและใช้ดุลพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้จัดให้มีการดำรงรักษาไว้ซึ่งระบบควบคุมภายในที่มีประสิทธิภาพเพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความครบถ้วนและเพียงพอที่จะดำรงรักษาไว้ซึ่งทรัพย์สิน
เพื่อป้องกันไม่ให้เกิดการทุจริต

ในการนี้ คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่ไม่เป็นผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
และความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการมีความเห็นว่า ระบบควบคุมภายในของบริษัทฯ
โดยรวมอยู่ในระดับน่าพอใจและสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินรวมของบริษัทฯ
สำหรับปีสิ้นสุดวันที่ 31 มีนาคม 2556

ในนามของคณะกรรมการบริษัท

นายไซยัม ซุนเดอร์ มาฮันซาเรีย

กรรมการอิสระ